Uvažavajući svu slojevitost problematiziranja nacionalnog kanona dječje književnosti, projekt bi problematizirao i analizirao strukturiranja kanona hrvatske dječje književnosti, s posebnim osvrtom na pojedina razdoblja i autore koji su ostajali izvan reprezentacije određenih književnih razdoblja, razumijevajući takav postupak iz pozicije teorije kulturnog pamćenja (Assmann 2002; Assmann 2008) kao aktivan i pasivan proces koji je često rezultat ideološkoga prešućivanja i potiskivanja. U kontekstu oblikovanja kanona važan je i Williamsov pojam selektivne tradicije (2006: 57–88) koji u analizi kulture definira njezine tri razine: *življena kultura* (dostupna ljudima koji su živjeli u tome vremenu); *kultura nekog razdoblja* (zabilježena kultura) te kultura selektivne tradicije, koja povezuje življenu i kulturu razdoblja. Određena selekcija, odnosno odabir pojedinih vrijednosti odraz je cjeline nekoga razdoblja, a reflektirao se i na kanon (nacionalne) dječje književnosti

Istraživački problemi koji će se razmatrati :

* Strategije i načini oblikovanja književnog kanona hrvatske dječje književnosti
* Utjecaj povijesno-ideološkoga i kulturnoga konteksta na produkciju dječjih knjiga i na nakladničke prakse u povijesti hrvatske dječje književnosti
* Diskurzivno strukturirana periodizacijska paradigma u hrvatskoj dječjoj književnosti
* Diskurzivno oblikovane 1920-e i 1930-e godine u povijesnim pregledima hrvatske dječje književnosti
* Hrvatska dječja književnost kao „označiteljska praksa“, razumijevanje odnosa produkcije dječje književnosti i kulturnog, ideološkog, društvenog i zakonodavnog konteksta.
* Selektivna tradicija i kanon hrvatske dječje književnosti.
* Gadišćanskohrvatska dječja književnost i kanon hrvatske dječje književnosti

Projekt bi trebao doprinijeti razumijevanju načina oblikovanja književnog kanona hrvatske dječje književnosti. Imagološki metodološki okvir koji propituje tekst i kontekst književne činjenice, kao i njezin odnos prema politici kulturnog pamćenja, trebao bi rezultirati  pouzdanijom rekonstrukcijom povijesti hrvatske dječje književnosti, ali i osvijetliti naknadne prezentističke prakse koje su nerijetko rezultat društvenopovijesnog konteksta ideološke represije.